Alavolon-jaza

Ny ala volon-jaza dia fanapahana ny rambon'ny volon-jazakely; tsy solaina tanteraka ny zaza mandritra io fotoana io fa analana kely fotsiny ary ny olona velon-dray aman-dreny, tsara fitondran-tena no manao izany, raha lahy dia tsy maintsy lehilahy no manapaka ilay volo, fa raha vavy kosa dia azo tapahan' ny lehilahy. Tanterahina ny ala volon-jaza amin' ny fahatelo volana eo ho eo.

Amin'ny maha-fombafomba ny fanalàna volon-jaza dia misy karazana fitaovana ampiasaina mandritra ny fanantanterahana azy, toy ny fary raiki-bololona, ny akondro velon-dreny, sns, izay ajoro eo amin'ny zoro firarazana. Ny dikan'ireo akondro sy fary napetraka eo amin'ny zoro avaratra atsinanan'ny trano moa dia firarian-tsoa ho an'ilay zaza mba hanana dimby sy fara maro. Avy eo ireo zavamaniry ireo dia ifarombahan'ny olona maniry ny hanana taranaka.

Amin'ny maha fetibe azy koa dia misy sakafo atao amin'izany iarahan'ny rehetra ka io dia ny vary misy laoka toy ny toho maina sy tantely ary trafon-kena miampy saonjo masaka voatetika ampiarahina eo ambony sahafa.

Hosorana trafon-kena ny lohan' ny zazakely rehefa voatapaka ny volony. Izany no atao mba halama ny volo sy mba hahatsiaro ny ray aman-dreny niandohana. Tsy vidina ilay trafon-kena fa mankeny amin'ny mpivarotra dia milaza fa hanala volon-jaza, saingy manome hasina izay foy (vola)

Ny sahafa dia manana andraikitra amin'ny fitsarana amin'ny tsara sy ny ratsy (ohatra: vary sy tsimparifary, mitetika anana, asiana vomanga). Zavatra tsara avy notsaraina no ifarombahana ka mba hiampita ny fahasoavana (nahodina ny sahafa). Ny vary dia vokatry ny  tany. Ny ronono na ny nono dia fototry ny aina. Ny tantely dia endriky ny fahamamiana sy endriky ny fahasalamana. Hahay hanahaka sy hitovy volo amin'ilay mpanety. Misy koa ny solon-kitay sy ny vidim-bolo.

 Jereo koa 

 Famorana

 Famorana eto Madagasikara